Document ID: 31996R1251

Komisjoni määrus (EÜ) nr 1251/96,
28. juuni 1996,
millega avatakse linnulihasektori tariifikvoodid ja sätestatakse nende haldamine
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 18. juuni 1996. aasta määrust (EÜ) nr 1095/96 GATTi XXIV artikli lõike 6 alusel toimunud läbirääkimiste tulemusena koostatud CXL loendis sätestatud kontsessioonide rakendamise kohta, [1]
võttes arvesse nõukogu 29. oktoobri 1975. aasta määrust (EMÜ) nr 2777/75 munaturu ühise korralduse kohta, [2] viimati muudetud määrusega (EÜ) nr 2916/95, [3] eriti selle artiklit 15,
ning arvestades, et:
Maailma Kaubandusorganisatsiooni raames on komisjon võtnud kohustuse avada teatavate linnulihasektori toodete tariifikvoodid; seetõttu tuleks ajavahemikuks 1. juulist 1996 kuni 30. juunini 1997 sätestada nimetatud kvootide üksikasjalikud rakenduseeskirjad;
teatavaid kvoote ei avatud ajavahemikul 1. jaanuarist kuni 30. juunini 1996; seetõttu tuleks neile kvootidele vastavad kogused lisada käesoleva määrusega ettenähtud kogustele;
selle korra haldamine peaks põhinema impordilitsentsidel; selleks tuleks sätestada taotluste esitamise ning taotlustel ja litsentsidel kohustuslikult esitatavate andmete üksikasjalikud eeskirjad, olenemata komisjoni 16. novembri 1988. aasta määruse (EMÜ) nr 3719/88 (milles sätestatakse põllumajandustoodete impordi- ja ekspordilitsentside ning eelkinnitussertifikaatide süsteemi kohaldamise üksikasjalikud ühiseeskirjad, [4] viimati muudetud määrusega (EÜ) nr 2137/95 [5]) artiklist 8; lisaks tuleks sätestada litsentside andmine pärast järelemõtlemisaega, kohaldades vajaduse korral ühtset heakskiiduprotsenti; importijate ja eksportijate huvides on kohane lubada pärast heakskiidukoefitsiendi kinnitamist litsentsitaotlus tagasi võtta;
korrapärase impordi tagamiseks tuleks I lisas nimetatud kogused ühe aasta peale ära jaotada;
kõnealuse süsteemi nõuetekohase haldamise tagamiseks tuleks nimetatud süsteemi alusel antavate impordilitsentside tagatiseks kinnitada 20 eküüd 100 kilogrammi (toote mass) kohta; linnulihasektoris peituva spekulatsiooniohu kõrvaldamiseks tuleks sätestada täpsed tingimused, mis reguleerivad ettevõtjate ligipääsu nimetatud süsteemile;
ettevõtjate tähelepanu tuleks juhtida sellele, et litsentse võib kasutada ainult nende toodete jaoks, mis vastavad kõigile ühenduses kehtivatele veterinaareeskirjadele;
käesoleva määrusega ettenähtud meetmed on kooskõlas linnuliha- ja munaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
I lisas loetletud imporditariifikvoodid avatakse ajavahemikuks 1. juulist 1996 kuni 30. juunini 1997 sealsamas osutatud tooterühmadele ja sealsamas märgitud tingimustel.
Artikkel 2
Artiklis 1 nimetatud kvoodid jaotatakse järgmiselt:
- 25 % 1. juulist 30. septembrini,
- 25 % 1. oktoobrist 31. detsembrini,
- 25 % 1. jaanuarist 31. märtsini,
- 25 % 1. aprillist 30. juunini.
Rühma P3 kvoodile lisatakse siiski 60 tonni 1. juulist 30. septembrini.
Artikkel 3
Ühendusse importimisel artiklis 1 näidatud kvootide alusel tuleb esitada impordilitsents.
Artikkel 4
Artiklis 3 nimetatud impordilitsentside suhtes kohaldatakse järgmisi sätteid:
a) impordilitsentsi taotleja peab olema füüsiline või juriidiline isik, kes suudab taotluse esitamise ajal liikmesriikide pädevatele asutustele tõendada, et ta on mõlemal litsentsitaotluse esitamise aastale eelnenud kahel kalendriaastal importinud vähemalt 50 tonni määrusega (EMÜ) nr 2777/75 hõlmatud tooteid. See kord ei laiene jaemüüjatele ega toitlustusettevõtjatele, kes müüvad oma tooteid lõpptarbijale;
b) litsentsitaotlus võib hõlmata ainult üht käesoleva määruse I lisas nimetatud tooterühma ning mitut erinevate CN-koodide alla kuuluvat ning ühest riigist pärinevat toodet; sel juhul tuleb kõik CN-koodid märkida lahtrisse 16 ja vastavad kirjeldused lahtrisse 15.
Litsentsitaotlus peab hõlmama vähemalt üht tonni ja kõige rohkem 10 % asjaomase rühma saadaolevast kogusest lisas 2 täpsustatud ajavahemikul;
c) litsentsitaotluste ja litsentside lahtrisse 8 tuleb kanda päritoluriik; litsentsid kohustavad importima näidatud riigist;
d) litsentsitaotluste ja litsentside lahtrisse 20 tehakse üks järgmistest märkustest:
- Reglamento (CE) no 1251/96
- Forordning (EF) nr. 1251/96
- Verordnung (EG) Nr. 1251/96
- Κανονισμός (ΕΚ) αριθ. 1251/96
- Regulation (EC) No 1251/96
- Règlement (CE) no 1251/96;
- Regolamento (CE) n. 1251/96
- Verordening (EG) nr. 1251/96
- Regulamento (CE) no 1251/96
- Asetus (EY) N:o 1251/96
- Förordning (EG) nr 1251/96;
e) litsentside lahtrisse 24 tehakse üks järgmistest märkustest:
- Reglamento (CE) no 1251/96
- Forordning (EF) nr. 1251/96
- Verordnung (EG) Nr. 1251/96
- Κανονισμός (ΕΚ) αριθ. 1251/96
- Regulation (EC) No 1251/96
- Règlement (CE) no 1251/96
- Regolamento (CE) n. 1251/96
- Verordening (EG) nr. 1251/96
- Regulamento (CE) no 1251/96
- Asetus (EY) N:o 1251/96
- Förordning (EG) nr 1251/96.
Artikkel 5
1. Litsentsitaotlusi võib esitada üksnes iga artiklis 2 täpsustatud ajavahemiku esimese kümne päeva jooksul.
2. Litsentsitaotlus võetakse vastu ainult siis, kui taotleja kinnitab kirjalikult, et ta ei ole esitanud ega kavatse esitada samaks ajavahemikuks samasse rühma kuuluvatele toodetele muid taotlusi selles liikmesriigis, kus taotlus esitati, ega üheski teises liikmesriigis.
Kui taotleja esitab sama rühma toodetele rohkem kui ühe taotluse, loetakse kõik selle isiku taotlused kehtetuks. Taotleja võib siiski esitada sama tooterühma toodete kohta mitu impordilitsentsi taotlust, kui need tooted pärinevad eri riikidest. Taotlused, iga päritoluriigi kohta üks, peab liikmesriigi pädevale asutusele esitama koos. Neid käsitatakse ühe taotlusena, arvestades artikli 4 punktis b nimetatud maksimummäära ja eelmist lõiku.
3. Kõikide artiklis 1 nimetatud toodete impordilitsentside taotlemiseks tuleb esitada tagatis, mis on 20 eküüd 100 kilogrammi kohta.
4. Liikmesriigid teatavad komisjonile viiendal tööpäeval pärast taotluste esitamistähtaja lõppu kõnealuse tooterühma iga toote kohta esitatud taotlustest. See teade sisaldab taotlejate loetelu ja taotletud kogused rühmade kaupa.
Kõik teated, kaasa arvatud tühiteatised, edastatakse määratud tööpäeval teleksi või faksi teel vastavalt II lisas esitatud näidisele, kui taotlusi ei ole esitatud, ning vastavalt II ja III lisas esitatud näidistele, kui taotlusi on esitatud.
5. Komisjon otsustab võimalikult kiiresti, millises ulatuses artiklis 4 nimetatud taotlused rahuldada.
Kui litsentsitaotlustes esitatud kogused ületavad saadaolevaid koguseid, kinnitab komisjon taotletavatele kogustele ühtse heakskiiduprotsendi. Kui kõnealune protsent on alla 5 %, võib komisjon jätta taotluse rahuldamata; sel juhul vabastatakse tagatis viivitamata.
Ettevõtjad võivad oma litsentsitaotlused tagasi võtta 10 tööpäeva jooksul pärast ühtse heakskiiduprotsendi avaldamist Euroopa Ühenduste Teatajas, kui selle protsendi kohaldamine toob kaasa väiksema koguse kinnitamise kui 20 tonni. Liikmesriigid teavitavad komisjoni viie päeva jooksul pärast taotluse tagasivõtmist ja vabastavad tagatise viivitamatult.
Komisjon arvutab välja järelejääva koguse, mis liidetakse artiklis 1 nimetatud kvoodi kehtivusajale järgneval ajavahemikul saadaolevale kogusele.
6. Litsentsid antakse välja võimalikult kiiresti pärast komisjoni otsust.
7. Litsentse võib kasutada ainult nende toodete jaoks, mis vastavad kõigile ühenduses kehtivatele veterinaareeskirjadele.
Artikkel 6
Määruse (EMÜ) nr 3719/88 artikli 21 lõike 2 kohaldamisel kehtivad impordilitsentsid 150 päeva jooksul alates nende tegelikust andmisest.
Litsentsid kaotavad kehtivuse pärast 30. juunit 1997.
Käesoleva määruse kohaselt väljaantud impordilitsentsid ei ole loovutatavad.
Artikkel 7
Määrust (EMÜ) nr 3719/88 kohaldatakse, ilma et see piiraks käesoleva määruse sätete kohaldamist.
Olenemata selle määruse artikli 8 lõikest 4, ei tohi vastavalt käesolevale määrusele imporditud kogus ületada kogust, mis on märgitud impordilitsentsi lahtritesse 17 ja 18. Litsentsi lahtrisse 19 märgitakse arv 0.
Artikkel 8
Käesolev määrus jõustub 1. juulil 1996.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. juuni 1996

Labels: 3
15
17